SKRIFTLIG FORESPØRGSEL E-3133/02

af Cristiana Muscardini (UEN) til Kommissionen

(4. november 2002)

Om: Anabolika og tolerancetærskler

I tre regioner i Italien, Lombardiet, Piemonte og Emilia Romagna, er kalve og kvier i medfør af lov nr. 336 af 4. august 1999 som en beskyttelsesforanstaltning blevet trukket tilbage fra markedet, fordi der i deres urin er fundet spor af boldenon, et anabolsk steroid med hormonel, androgen virkning, som anses for et dopingmiddel. Veterinærsagkyndige hævder, at det pågældende steroid er et hormon, som kalvene selv producerer, således at man i Den Europæiske Unions lande tolererer højere grænseværdier end i Italien. Det nederlandske nationale institut for miljø og sundhed, et af de mest ansete i Europa, når det gælder steroider og doping, bekræfter i sine undersøgelser, at boldenon kan være endogent og opstår ved omdannelse af fytosteroler, et stof, som er tilladt i foderstoffer. Den italienske sundhedsminister opfordrede i marts i år Nederlandene til at forelægge en samlet attest fra producenterne om, at alle kalve, der leveres til Italien, ikke indeholder bolderon.

På baggrund af denne uklarhed stiller jeg nu Kommissionen følgende spørgsmål:

1. Kan Kommissionen bekræfte, at det pågældende steroid uden problemer kan tolereres i forbindelse med den daglige indtagelse af kalvekød, der er importeret til Italien?

2. Er foranstaltningerne i den italienske lovgivning i bekræftende fald for restriktive?

3. Hvilke initiativer agter Kommissionen i benægtende fald at tage for at forebygge sundhedsmæssige skader for borgerne på grund af, at bestemmelserne er for liberale?

4. Hvilke forslag agter Kommissionen under alle omstændigheder at forelægge for at undgå, at forbrugernes sundhed kan trues i større eller mindre grad alt efter, hvor kalvene stammer fra?

5. Hvem garanterer fødevaresikkerheden i dette tilfælde?

Svar afgivet på Kommissionens vegne af David Byrne

(12. december 2002)

Anvendelsen af boldenon er i lighed med alle andre steroide hormoner forbudt i husdyrbrug i Fællesskabet i henhold til Rådets direktiv 96/22/EF(1) om forbud mod anvendelse af visse stoffer med hormonal og thyreostatisk virkning og af -agonister.

Når boldenon indsprøjtes i kvæg, kan det findes i to forskellige former i deres urin: som 17-alfa boldenon og 17-beta boldenon. I henhold til de videnskabelige oplysninger, der på nuværende tidspunkt er til rådighed, har man fundet 17-alfa boldenon i urinprøver fra kvæg, som aldrig har fået indsprøjtet boldenon. Derfor kan muligheden for naturlig tilstedeværelse af 17-alfa boldenon i urin fra kvæg ikke udelukkes.

Kommissionen er opmærksom på, at der findes forskellige holdninger til dette emne og forsøger at finde en afklaring. På Kommissionens anmodning samler det relevante EF-referencelaboratorium de oplysninger, der er til rådighed i medlemsstaterne, om muligheden for naturlig tilstedeværelse af boldenon i dyr, som ikke er blevet behandlet hermed. Kommissionen har kontaktet de kompetente myndigheder i Italien med henblik på at afklare spørgsmålet.

Der er på nuværende tidspunkt i videnskabelige kredse enighed om, at tilstedeværelsen af 17-beta boldenon i urinen tyder på en ulovlig behandling. I henhold til fællesskabslovgivningen bør dyr eller produkter, hvori der findes spor af 17-beta boldenon, trækkes tilbage fra fødevarekæden. Når der kun findes 17-alfa boldenon, skal der gennemføres yderligere undersøgelser med henblik på at afgøre, om

dyrene er blevet behandlet i modstrid med lovgivningen i overensstemmelse med Rådets direktiv 96/23/EF(2) om de kontrolforanstaltninger, der skal iværksættes for visse stoffer og restkoncentrationer heraf i levende dyr og produkter heraf. Kommissionen mener, at disse bestemmelser sikrer beskyttelse af forbrugernes sundhed.

(1) Rådets direktiv 96/22/EF af 29. april 1996 om forbud mod anvendelse af visse stoffer med hormonal og thyreostatisk virkning og af -agonister i husdyrbrug og om ophævelse af direktiv 81/602/EØF, 88/146/EØF og 88/299/EØF, EFT L 125 af 23.5.1996.

(2) Rådets direktiv 96/23/EF af 29. april 1996 om de kontrolforanstaltninger, der skal iværksættes for visse stoffer og restkoncentrationer heraf i levende dyr og produkter heraf og om ophævelse af direktiv 85/358/EØF og 86/469/EØF og beslutning 89/187/EØF og 91/664/EØF, EFT L 125 af 23.5.1996.